শিবগঞ্জে ভাইকে হত্যার দায়ে সৎ ভাইয়ের মৃত্যুদণ্ড
চাঁপাইনবাবগঞ্জের শিবগঞ্জে জমিজমা সংক্রান্ত বিরোধের জেরে বড় ভাই জাহাঙ্গীর আলমকে (৫২) কুপিয়ে হত্যার দায়ে সৎ ভাই কেতাব আলীকে মৃত্যুদণ্ড দিয়েছেন আদালত। সেইসঙ্গে তাকে ১ লাখ টাকা অর্থদণ্ড করা হয়েছে। এদিকে ভাইকে খুন করার দায়ে একজনকে যাবজ্জীবন কারাদণ্ড দিয়েছেন শরীয়তপুর জেলা ও দায়রা জজ আদালত। জেলা ও দায়রা জজ প্রশান্ত কুমার বিশ্বাস মঙ্গলবার দুপুরে এ রায় দেন।







চাঁপাইনবাবগঞ্জ : চাঁপাইনবাবগঞ্জ অতিরিক্ত দায়রা জজ শওকত আলী মঙ্গলবার দুপুরে একমাত্র আসামির উপস্থিতিতে এ দণ্ডাদেশ দেন। নিহত ও দণ্ডিত উভয়ই শিবগঞ্জ উপজেলার মনাকষা ইউনিয়নের হাউসনগর গ্রামের বিশারত আলী ওরফে বিশুর ছেলে। মামলার বরাত দিয়ে সরকারি আইনজীবী আঞ্জুমান আরা জানান, ২০১৮ সালের ৩ মে রাতে মনাকষা চৌধুরী পাড়া গ্রামে সড়কের ওপর হাঁসুয়া দিয়ে বড় ভাই ডিম বিক্রেতা জাহাঙ্গীর আলমকে কুপিয়ে হত্যা করে সৎ ভাই কেতাব আলী। ভিটা বাড়ির জমি নিয়ে দীর্ঘদিনের বিরোধের জেরে সড়কের পাশে ওঁৎ পেতে থেকে ভাই বাড়ি ফেরার পথে সে তাকে হত্যা করে পালিয়ে যায়। এ ঘটনায় পরদিন শিবগঞ্জ থানায় কেতাব আলীকে একমাত্র আসামি করে মামলা করে নিহতের ছেলে অসিম আলী। মামলার পরদিনই পুলিশ আসামিকে গ্রেফতার করে।




শরীয়তপুর : জেলা জজ আদালত ও মামলা সূত্রে জানা গেছে, ২০১৪ সালের ১২ আগস্ট সকালে ভেদরগঞ্জ উপজেলার সখীপুর থানার মুন্সিকান্দি গ্রামের নিজ বাড়িতে পাটখড়ি নিয়ে কথা কাটাকাটি হয় বাবা আমানুল্লাহ মাল ও ছেলে ছলেমান মালের মধ্যে। এক পর্যায়ে ছলেমান মাল তার বাবাকে লাঠি দিয়ে মারার জন্য উত্তেজিত হয়ে ওঠে। পাশে থাকা ছলেমানের ছোট ভাই দেলোয়ার হোসেন মাল বাবাকে রক্ষা করতে বড় ভাইকে বাধা দেয়। এ সময় বাবাকে মারতে না পেরে ক্ষুব্ধ হয়ে ছোট ভাই দেলোয়ার হোসেন মালকে ছেনি দিয়ে কোপ দিলে সে গুরুতর জখম হয়। স্থানীয় লোকজন তাকে উদ্ধার করে ভেদরগঞ্জ উপজেলা স্বাস্থ্য কমপ্লেক্সে নিয়ে যায়। সেখানে ডাক্তার তার অবস্থা গুরুতর দেখে তাকে ঢাকা মেডিকেল কলেজ হাসপাতালে পাঠান। চিকিৎসাধীন অবস্থায় পরদিন দেলোয়ার হোসেন মাল ঢাকায় হাসপাতালে মারা যায়। এ ঘটনায় নিহতের বাবা বাদী হয়ে নিজ ছেলে ছলেমানের বিরুদ্ধে সখীপুর থানায় একটি হত্যা মামলা করেন।

চাঁপাইনবাবগঞ্জের শিবগঞ্জে জমিজমা সংক্রান্ত বিরোধের জেরে বড় ভাই জাহাঙ্গীর আলমকে (৫২) কুপিয়ে হত্যার দায়ে সৎ ভাই কেতাব আলীকে মৃত্যুদণ্ড দিয়েছেন আদালত। সেইসঙ্গে তাকে ১ লাখ টাকা অর্থদণ্ড করা হয়েছে। এদিকে ভাইকে খুন করার দায়ে একজনকে যাবজ্জীবন কারাদণ্ড দিয়েছেন শরীয়তপুর জেলা ও দায়রা জজ আদালত। জেলা ও দায়রা জজ প্রশান্ত কুমার বিশ্বাস মঙ্গলবার দুপুরে এ রায় দেন।